**Съобщение**

Във връзка с постъпило уведомление за инвестиционно предложение: „Добив на скалнооблицовъчни материали (варовикови блокове) от находище „Ема“, разположено в землищата на с. Царевец и с. Кален, общ. Мездра, обл. Враца“, с възложител: "Ю ЕНД СИ КЪНСТРЪКШЪН" АД, гр. София, на основание чл.5, ал.2 от *Наредбата за условията и реда за извършване на оценка на въздействието върху околната среда* (Наредбата за ОВОС), РИОСВ – Враца уведомява за следното:

**І. По отношение на изискванията на глава шеста от Закона за опазване на околната среда:**

Инвестиционното предложение предвижда разработване на кариера за добив на скалнооблицовъчни материали (варовикови блокове) от находище „Ема“, разположено в землищата на с. Царевец и с. Кален, общ. Мездра, обл. Враца, с концесионна площ от 243 495 кв.м. (24,35 ха). Концесионният контур е ограничен от 8 крайни гранични точки с координати в координатна система БГС 2005, UTM зона 35, както следва:

|  |  |  |
| --- | --- | --- |
| № | Х | Y |
| 1 | 4787473.1 | 237537.7 |
| 2 | 4787437.5 | 238407.4 |
| 3 | 4787140.1 | 238474.0 |
| 4 | 4787195.5 | 238137.0 |
| 5 | 4787202.0 | 237993.1 |
| 6 | 4787233.7 | 237891.4 |
| 7 | 4787265.3 | 237395.1 |
| 8 | 4787371.2 | 237400.9 |

Добивът и изземването на запасите от варовици ще се осъществява по открит кариерен способ без взривни работи в обем от 5000 м3/год, като при рандеман 20 % ще се добиват 1000 м3 варовикови блокове годишно.

Основните процеси, който ще се извършват при разработването на находището са:

* Откривни работи – При открития способ на добив на полезното изкопаемо от находището се отстранява разкривка.

Откривните работи ще се извършват с помощта на булдозер, верижен багер, челен товарач, дъмпер. Булдозерът ще изземва скалите от откривката с хоризонтални стружки при праволинейна схема на работа и средно транспортно разстояние на скалите 50 м. В края на всяка част скалите се натрупват на междинни купчини с обем до 100 – 200 м3. Куповете с откривка ще се натоварват с помощта на челен товарач и автосамосвали, които ще я транспортират до вътрешно насипище. Булдозерът и челният товарач ще изпълняват и спомагателни функции в кариерата при поддръжката на кариерните пътища, подравняването на работните площадки, прибутване на негабаритни скални късове, насипообразуването на откривката в насипището, преместване и натоварване на натрошения материал и др.

* Добивни работи – Варовиковите блокове ще се добиват по открит кариерен начин без използване на взривни работи с помощта на диамантени въжени резачки и пробивна сонда. Добивните блокове при рандеман 20 % за срока на концесията са 35000 м3. Находището ще бъде отработено с 9 експлоатационни хоризонта. Предвожда се височината на отделните работни хоризонти да е 5 м.
* Насипищни работи – Почвеното депо ще се изгради в самото начало на експлоатацията на обекта в рамките на концесионната площ извън запасите. В него ще бъдат съхранявани обемите на отнемания в процеса на експлоатация почвен слой, който се класифицира като „незамърсени почви“. Почвените материали ще се използват за рекултивационни дейности и се предвижда да бъдат оползотворени в края на концесионния срок.

Иззетата скална откривка ще се транспортира със самосвали до съоръжения за минни отпадъци по утвърден план за управление на минните отпадъци.

Вътрешните кариерни насипища в края на експлоатацията ще се закрият чрез рекултивирането им.

* Товарене и транспорт на блоковете – Товаренето и разтоварването на добитите оформени и неоформени блокове до площадката за готова продукция (в рамките на концесионната площ) ще се извършва с челен товарач, където ще се извършва продажбата на блоковете.
* Рекултивационни работи – Рекултивационни работи на бермите и откосите на кариерата се предвижда да се извършат след срока на концесията. В срока на концесията ще се извършва рекултивация на приключили площи от насипището за изветрял, напукан варовик и технологичен отпадък.

За извозване на добитите варовикови блокове ще се използва съществуващ общински асфалтов път, свързващ гр. Мездра със с. Царевец. От концесионната площ до асфалтовия път ще се стига по съществуващ черен път, които ще се укрепи и заздрави.

Електрозахранването на обекта първоначално ще се осигурява чрез електрогенератор, а при първа възможност ще бъде изграден трафопост с връзка към ел. мрежата.

Не се предвижда изграждане на водоснабдителна инсталация до обекта.

За охлаждане на диамантените въжени резачки и за оросяване на пътищата и площадките на кариерата се предвижда да се доставя вода от яз. „Дъбника“ с цистерни на възложителя от 20 м3 , за което има сключен договор за доставка на вода за промишлени нужди №17/06.03.2024г. с „Напоителни системи“ ЕАД – клон „Мизия“.

За питейни нужди ще се използва бутилирана вода.

Производствени отпадъчни води няма да се формират.

За битово обслужване на работещите на обекта са предвидени фургони и химически тоалетни, които периодично ще се почистват от специализирана фирма на база сключен договор.

За кариерната техника ще се доставя дизелово гориво чрез мобилна цистерна.

Генерираните при реализацията на ИП отпадъци ще се предават на лица притежаващи необходимите документи по чл. 35 от Закона за управление на отпадъците.

Така заявено инвестиционното предложение попада в обхвата на т. 2, б. „а” - “кариери, открити рудници и добив на торф (невключени в приложение № 1)” на Приложение №2 на ЗООС, и съгласно нормативните разпоредби **подлежи на процедура по преценяване на необходимостта от извършване на оценка на въздействието на околната среда** (ОВОС). Съгласно чл.93, ал.3 от ЗООС компетентен орган за произнасяне с решение е директорът на РИОСВ - Враца.

Съгласно изискванията на чл.4а, ал.1 от Наредбата за ОВОС постъпилата документация е изпратена на директора на Басейнова дирекция Дунавски район – Плевен (БДДР – Плевен) за изразяване на становище, относно допустимостта на инвестиционното предложение спрямо режимите, определени в действащите планове за управление на речните басейни (ПУРБ) и планове за управление на риска от наводнения (ПУРН).

Предвид полученото в РИОСВ – Враца становище на БДДР – Плевен с изх. № ПУ-01-100-(3)/29.03.2024г.:

* ИП е допустимо спрямо целите и мерките за опазване на околната среда, заложени в ПУРБ 2016 – 2021г., при спазване на мерките посочени в т. 1.1.5. от становището.
* ИП е допустимо спрямо мерките заложени в ПУРН 2022 – 2027г. в Дунавски район.
* Реализирането на ИП не се очаква да окаже значително въздействие върху водите и водните екосистеми, се спазване на мерките посочени в т. 1. и нормативните изисквания посочени в т. 2 от горецитираното становище.

**ІІ. По отношение на изискванията на чл.31 от Закона за биологичното разнообразие (ЗБР):**

След направената проверка за местоположението на концесионния контур, се установи, че ИП **не засяга** защитени територии по смисъла на Закона за защитените територии /ЗЗТ/ и **не попада** в обхвата на защитени зони съгласно Закона за биологичното разнообразие /ЗБР/.

Най-близо разположената защитена зона, на 3,400 км е BG0000601 "Каленска пещера" за опазване на природните местообитания и на дивата флора и фауна, включена в списъка със защитени зони, приет с Решение №122/02.03.2007г на Министерски съвет (обн. ДВ бр.21/2007г.).

ИП попада в обхвата на чл.2, ал.1, т.1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС) и подлежи на процедура по **оценка за съвместимостта му** с предмета и целите на опазване на защитените зони, по реда на чл.31, ал.4, във връзка с ал.1 от ЗБР, която се провежда чрез процедурата по преценяване на необходимостта от извършване на ОВОС.

Копие от писмото е изпратено до Министерство на енергетиката, община Мездра, кметство с. Царевец, кметство с. Кален и БДДР – Плевен.

/отговорено на 01.04.2024г./